15
7 Anerru akó 7 Godón Ngürsilpükü Kübül
1 Olgabi ka akó darrü wirrian akó ilküpa baus tulmil eserró kwitüm: 7 anerru tibiób 7 wirri gum müppükü. Ini dómdóm ne klama, zitülkus Godón ngürsila sab blakóne, ene wirri gum müpa nóma tómbapórre.
2 Da ka darrü kla eserró wamaka glas malua, urpükü yarrisarri apórrón, akó ka ene pamkolpam nósenarre, ene nurr lar akó oya ingülküp dandang nidi ⌊ut-ut ninóp⌋, akó oya ngim ne namba-a zamngólda. I blamana ap* amorran kwarilürr, God ibü ne kla nülinóp. 3 Akó i Mosesón wórr ato kwarilürr,+ Godón leba zaget olom, akó ene Sip Kupoan wórr. Igó ne wórr yarilürr wagó,
“Lod, Wirrian Arüng Godóe,
marü wirrian akó ilküpa baus tórrmenako!
Blaman bwób-bwób Kingóe,
marü tórrmen tulmil dümdümako akó amkoman!
4 Lod God, marü sab koke nidi gum mangónórre,
akó marü ngi sab koke nidi wirri kwitüm emngyelnórre?
Blamana sab ini kla tónggapórre, zitülkus ma mobela ⌊kolkalan⌋.
Blaman bwób-bwób pamkolpama sab marü obzek kwata togobe
akó marü ⌊ótók⌋ kwarile,+
zitülkus ma moba ⌊dümdüm tonarr⌋ tulmil kuri okaka tinarre.”
5 Ini elklaza kakóm, ka yazilürrü akó ⌊Godón Gyabi Müót⌋ ugón tapakurrün yarilürr kwitüm, ene ⌊Palae Müót⌋ ene 10 gida bóktan pokopükü, ne klama amtyanda wagó, God asine. 6 Ene 7 anerrua tübausürr ene Godón Gyabi Müótüdügab tibiób darrpan-darrpan ene wirri gum müppükü. I ⌊tóman-koke⌋ akó zyónan mórrkenyórr bamelórrón kwarilürr, golde tómbapórrón sas† bamelórrón dalgüp ngarkwat. 7 Olgabi darrü ene ngyaben klama ene 7 anerru darrpan-darrpan golde tómbapórrón kübül nülinóp. Ene kübül Godón ngürsili barümürrün kwarilürr, metat-metat nótó ngyabenda. 8 Akó Godón Gyabi Müót nokama‡ aterrón yarilürr, Godón ⌊wirri kómal zyón⌋ akó oya arüngdügab. We ngarkwatódó, darrü oloman gaodó koke yarilürr Godón Gyabi Müótüdü bangrinüm, kókó ene 7 anerruab 7 wirri gum müpa nóma tómbapórre.+
* 15:2 ap gitazan klama. Oya dokyanan syeako. Mórrke-mórrke módóga: harp. + 15:3 Bazeb Tonarr 15:1 + 15:4 Zerremaea 10:7; Wórr Peba 86:9 † 15:6 sas beltzan mórrkenyórr pokoa. Mórrke-mórrke módóga: sash. ‡ 15:8 nokam wa amtyanda wagó, God asine. + 15:8 Aesaya 6:4